Капиталды башланғыс туплау осорондағы колониаль сәйәсәткә баҫып алынған территориялар менән сауҙа итеүҙә монополия урынлаштырыу, бөтә илдәрҙе баҫып алыу һәм талау, урындағы халыҡты эксплуатациялауҙың йыртҡыс феодал һәм ҡоллоҡ формаларын ҡулланыу йәки индереү хас. Был сәйәсәт башланғыс капитал туплау процесында ҙур роль уйнай. Европаның эре баш ҡалаларында колонияларҙы талау һәм ҡолдар менән сауҙа итеү нигеҙендә капитал туплауға килтерә, был бигерәк тә XVII быуаттың 2-се яртыһынан башлана һәм Англияның шул ваҡыттағы иң үҫешкән илгә әйләнеү сәбәптәренең береһе була.